Fl-aħħar ħin tħabbret il-mewt tas-Sindku ta' Ħal Qormi, Renald Falzon. Huwa miet fl-età ta' 46 sena waqt li kien pożittiv għall-Covid-19. Huwa kien ilu għal xi żmien jirċievi l-kura fl-isptar Mater Dei. Hekk kif ħarġet l-aħbar tal-mewt tiegħu, kienu bosta li taw il-kondoljanzi lill-familja Falzon għat-telfa ta' Renald li kien maħbub ferm, speċjalment mal-Qriema. Fil-fatt fuq il-paġna tiegħu ta' facebook, il-Kunsill Lokali ta' Ħal Qormi wera s-sogħba tiegħu għat-telfa tas-Sindku li huwa wkoll missier ta' tlett itfal. Renald Falzon kien magħruf għal ħidma komunitarja u kemm kien viċin in-nies. Fl-aħħar elezzjoni tal-Kunsill Lokali ta' Ħal Qormi, f'Mejju tas-sena l-oħra, huwa ġie elett Sindku, wara li kiseb l-akbar ammont ta' voti.